Jørgen og firmaet Kims blev på facebook beskyldt for racisme i en chokolade-reklame, fordi Jørgens ansigt var helt sort af chokolade - og nu har Kims klippet Jørgen helt ud af reklamen

Når der bliver brølet højt nok på facebook, kan det få selv store firmaer som chips- og chokoladefirmaet Kims til at trække følehornene til sig. Det viser en sag, der tog sit udgangspunkt sidste torsdag, da Nicole Jacqueline Obovo Emore var lige ved at få kaffen galt i halsen, da hun på tv fik øje på en chokolade-reklame, hvor den kendte Jørgen fra Kim's havde smurt hele sit hoved sort med chokolade.

Hun gik straks til tasterne på facebook og skrev blandt andet et harmdirrende indlæg, der blev lagt ud på Kims facebook-side.

- Jeg sidder i sengen ved siden af min veninde. Tv’et er tændt og Forsidefruerne kører på fulde drøn. Der kommer reklamer. Jeg bliver mødt af Jørgen fra KiMs. Hans ansigt er fuldstændig overdækket med mørk chokolade. Det eneste man kan se er hans øjne og lyserøde læber, der titter frem.

Jørgen er helt ukendelig med sort chokolade i hele ansigtet. Men nu er han blevet klippet ud af reklamen. (foto: Kims)

Mine nye chokoladekugler

Og Jørgen fortsætter: Jeg er brun, fordi jeg skal fortælle jer om mine nye chokoladekugler.

Min veninde og jeg sidder helt stille.

- Har Jørgen lige kørt Blackface!? spørger min veninde højlydt, da tv-reklamen afslutter med lyden af bongotrommer.

-Ja, det var fandeme Blackface, svarer jeg med stramme mundvige, skriver Nicole og fortsætter med at forklare, hvor racistisk det er at benytte det såkaldte Blackface.

- Med oprindelse i den hvide mands teatralske karakterisering af slavegjorte afrikanere og frie sorte i det meste af 1800-tallet har bestanden af Blackface (oversat til Sort Ansigt) haft en væsentlig rolle i at udbrede racistiske billeder, holdninger og opfattelser af sorte afrikanere på verdensplan.

- Brændt kork eller sort fedtet maling smurt ud over hele ansigtet på hvide skuespillere kunne gøre det. I starten var det overdrevne røde farver, der blev malet omkring munden som på en cirkusklovn, der var kutyme, når man som hvid skulle lege sort. I de senere år blev læberne malet hvide eller forblev umalet.

Jeg føler mig utrolig krænket

- Efter at have set tv-reklamen i går aftes føler jeg mig utroligt krænket. Ikke kun fordi det er et dårligt forsøg på at ligne en person, der har proppet sig selv så meget i chokolade, at det tilfældigvis er smurt ud over hele ansigtet. Det er også krænkende, fordi jeg som afrodansker ikke kan undgå at lægge mærke til den tydelige opstilling. Jeg kan ikke undgå at høre, at der i reklamefilmen er indsat bongotrommer i baggrunden. Og jeg kan ikke undgå at høre Jørgen sige, “Jeg er brun, fordi…”.

- Sidste gang I blev anklaget for racisme var i forbindelse med jeres reklamefilm, “Snager Af Nere”, som når du siger det lyder som “Smager Af Neger”. På trods af jeres undskyldning dengang skulle man tro, I ville tage ved lære og være opmærksomme på, hvad for et budskab I sender ud. Men i stedet har I nu lavet en karikatur af en sort person ved at overdrive og dermed forstærke den racistiske opfattelse.

Det er en ommer KiMs!

Henning Jacobsen alias Jørgen fra Kims-reklamerne er her fotograferet på Samsø med sin Kims bil i 2006. (foto: Polfoto)

Det er bare et købmandstrick

Fra Kims blev der straks på Kims facebook svaret på indlægget af selveste reklamefiguren Jørgen:

- Jeg har lavet reklamen for at vise jer min nye chokolade. Derfor har jeg malet mig ligeså brun i hovedet som chokolade. Det er et gammelt købmandstrick, jeg har lært – guderne ved hvor!

Det var ikke meningen, at den skulle opfattes anderledes. Jeg ville bare vise jer, at det er okay, at man får det i hele hovedet, når der smovses.

Mvh. Jørgen

Fjern lortet racist

Nicole Jacquelines kritiske facebook-opslag fik hurtigt mere end 300 likes. Og i kommentarfeltet var der mange kritiske røster, der kaldte Kims reklamefilm for racistisk.

En skrev følgende salut:

- What the actual fuck KiM's. Hvordan kunne den her reklame overhovedet blive godkendt? Tvivler stærkt på der er en eneste i jeres pr afdeling som har en mørk pigmentering, for den person havde helt sikkert fortalt jer hvor krænkende det koncept er! Fjern lortet. Det bare ik okay i 2017 at lave "the blackface". Hilsen en person hvis farve i prøver at efterligne.

En anden skrev:

- Hvem helvede har fået penge for at finde på den reklame? Hvem har pitchet den? Og hvem hos Kims var det lige der så den og tænkte "Hell Yeah, den snupper vi sgu!"? What. The. Fuck.

Og en tredje skrev:

- Afskyeligt, at i stadig 'holder karakteren' og ikke erkender jeres fejl. Drop marketing masken og indrøm i har opført jer som nogle priviligerede idioter uden indsigt i den verden i bevæger jer i.

Og en fjerde skrev:

- Jeg forventer I asap trækker jeres racistiske reklame tilbage, undskylder og for fremtiden orienterer meget bredere.

Det er under al kritik!

Negerkys til jer alle

Der var dog også flere, der mente, at det var langt ude i skoven og ekstremt politisk korrekt at kalde Kims chokolade-reklame for racistisk.

En skrev følgende:

- Det må simpelthen være anstrengende altid at have følehornene fremme og lede efter ALT hvad der kan misforstås og støde en. Det er en chokoladereklame.

En anden skrev:

- Slap af folkens! Hvis i bliver stødt så sluk for fjerneren! Jeres politisk korrekthed kan I få lov at beholde for jer selv. Evt flyt til Sverige hvis det hele bliver for meget i DK. Negerkys til jer alle.

Og en tredje skrev:

- Tænker kun det er dem, der ser denne reklame som rascistisk, der har et problem?? Jeg har ikke engang tænkt tanken.

Fik kolde fødder

Halvanden time efter har ledelsen i Kims tænkt over sagen, og Jørgen vender tilbage med et opslag i tråden, der lyder således.

- Der er mange af jer, der skriver, at det er en ommer - og ved I hvad? Jeg hører, hvad I siger. Jeg klipper mig selv ud af filmen!

Helt og aldeles. Så nu skal der fokuseres på min nye chokolade, som stadig er lige så god, som den ser ud. Det håber jeg, kan gøre det godt igen. Jeg vil jo ikke ha’ at nogle bliver stødt.

Mvh.

Jørgen.

Men kan det virkelig have sin rigtighed, at det store firma Kims får kolde fødder på grund af kraftig kritik på facebook, og ligefrem vælger at klippe deres hovedfigur Jørgen ud af en reklamefilm. Det fik Ekstra Bladet svaret på, da vi ringede til marketingsdirektøren Lars Christensen fra Kims.

I har fået stor kritik på facebook i forbindelse med jeres chokolade-reklame, hvor Jørgen er sort i hovedet. Kan du opdatere mig på den sag?

- Ja. Vi har nu klippet Jørgen helt ud af reklamefilmen på grund af den store kritik mod reklamen fra facebook. Det har aldrig på nogen måde været meningen, at vi ville støde nogen med den her reklame. Det handler jo udelukkende om chokolade, siger Lars Christensen og tilføjer:

- Men nu har vi altså ændret reklamen, så Jørgen slet ikke er med i den. Den oprindelige reklame lavede vi jo bare for sjov. Det kommer helt bag på os, at den er blevet modtaget så kritisk af nogle mennesker.

Lars Christensen ønskede i øvrigt ikke at give Ekstra Bladet et stillbillede af den kulsorte Jørgen med chokolade i ansigtet eller sende reklame-videoen til Ekstra Bladet.

Se herunder Jacquelines facebook-opslag, hvor du også kan se en video af chokoladereklamen, hvor Jørgen er helt sort i ansigtet